นิตยสารธุรกิจของโลกจัดอันดับให้ไทยอยู่ในลำดับที่ 5 ประเทศยอดเยี่ยมในโลกที่มีอิทธิพลด้านมรดกวัฒนธรรม
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่นิตยสาร   CEOWORLD ซึ่งเป็นนิตยสารด้านธุรกิจที่มีชื่อเสียงระดับนานาชาติ ได้จัดอันดับประเทศยอดเยี่ยมในโลกที่มีอิทธิพลด้านมรดกทางวัฒนธรรมประจำปี 2564  จัดให้ประเทศไทยอยู่ในลำดับที่ 5 ของโลกรองจากอิตาลี กรีซ สเปน และอินเดีย โดยสำรวจจากการวิเคราะห์ข้อมูลและศักยภาพ ด้านสถาปัตยกรรม มรดกงานศิลป์ แฟชั่น อาหาร ดนตรี วรรณกรรม ประวัติศาสตร์ สถานที่ท่องเที่ยวทางวัฒนธรรมและการเข้าถึงทางวัฒนธรรมจากจำนวน 165 ประเทศ  แสดงให้เห็นว่า ไทยมีความโดดเด่นด้านมรดกทางศิลปวัฒนธรรมด้านแหล่งมรดกโลก ประเพณีและวัฒนธรรมท้องถิ่นของแต่ละภูมิภาคเป็นที่ประจักษ์  ในปีนี้ กระทรวงวัฒนธรรม จะเร่งขับเคลื่อนโมเดลเศรษฐกิจใหม่ BCG ตามนโยบายของรัฐบาลเพื่อส่งเสริมเศรษฐกิจสร้างสรรค์และการท่องเที่ยวเชิงประวัติศาสตร์และวัฒนธรรมเพื่อพัฒนาสินค้าและผลิตภัณฑ์วัฒนธรรมไทย ดนตรี ศิลปะ หัตถกรรม สื่อและกิจกรรม โดยนำภูมิปัญญาท้องถิ่นมาต่อยอดส่งเสริมอุตสาหกรรมสร้างสรรค์บนฐานวัฒนธรรม  การจัดเทศกาล ประเพณี ตลาดวัฒนธรรม ถนนสายวัฒนธรรม ชุมชนคุณธรรมขับเคลื่อนด้วยพลังบวรและการจัดทำระบบศูนย์ข้อมูลขนาดใหญ่ด้านวัฒนธรรม เพื่อเผยแพร่ความรู้และความหลากหลายทางวัฒนธรรมไปสู่ประชาชน พร้อมกับนำความรู้ไปใช้ประโยชน์ในการพัฒนาสินค้าและบริการของชุมชนได้มีรายได้อย่างยั่งยืน